b'\n_START_ARTICLE_\nKapsi Internet-k\xc3\xa4ytt\xc3\xa4j\xc3\xa4t\n_START_PARAGRAPH_\nKapsi Internet-k\xc3\xa4ytt\xc3\xa4j\xc3\xa4t ry on kev\xc3\xa4\xc3\xa4ll\xc3\xa4 2003 perustettu oululainen aatteellinen yhdistys, jonka j\xc3\xa4senet yll\xc3\xa4pit\xc3\xa4v\xc3\xa4t internetpalveluja, kuten omia koti- ja harrastesivustojaan yhteisell\xc3\xa4 palvelinlaitteistolla. J\xc3\xa4senten yll\xc3\xa4pit\xc3\xa4m\xc3\xa4t palvelut eiv\xc3\xa4t saa olla kaupallisia tai tuottaa suoraa voittoa j\xc3\xa4senist\xc3\xb6lle. Palvelinlaitteistoa yll\xc3\xa4pit\xc3\xa4\xc3\xa4 yhdistyksen j\xc3\xa4senist\xc3\xa4 koostuva vapaaehtoisyll\xc3\xa4pito. Yhdistyksess\xc3\xa4 voi olla sek\xc3\xa4 varsinaisia ett\xc3\xa4 kannattavia j\xc3\xa4seni\xc3\xa4 sek\xc3\xa4 yhteis\xc3\xb6j\xc3\xa4seni\xc3\xa4. Vuoden 2013 lopulla yhdistykseen kuului yhteens\xc3\xa4 yli 5\xc2\xa0000 j\xc3\xa4sent\xc3\xa4.\n_START_SECTION_\nToiminta\n_START_PARAGRAPH_\nYhdistyksen s\xc3\xa4\xc3\xa4nt\xc3\xb6jenmukainen toiminnan tarkoitus on edist\xc3\xa4\xc3\xa4 tietotekniikan osaamista sek\xc3\xa4 mahdollistaa itsens\xc3\xa4 ilmaiseminen Internetiss\xc3\xa4. Osana toimintaansa yhdistys yll\xc3\xa4pit\xc3\xa4\xc3\xa4 tietotekniikkaresursseja, j\xc3\xa4rjest\xc3\xa4\xc3\xa4 tapaamisia, harjoittaa tiedotustoimintaa sek\xc3\xa4 on mukana alaan liittyviss\xc3\xa4 tapahtumissa. Yhdistys on ollut esill\xc3\xa4 eri puolilla Suomea tietotekniikkapainotteisissa nuorisotapahtumissa kuten verkkopelitapahtuma Insomniassa, LanTrek-tapahtumassa sek\xc3\xa4 Vectorama-tapahtumassa._NEWLINE_Vuonna 2012 yhdistys oli mukana kansainv\xc3\xa4lisess\xc3\xa4 NATO Cooperative Cyber Defence Centre of Excellencen (NATO CCDCOE) j\xc3\xa4rjest\xc3\xa4m\xc3\xa4n kyberpuolustusharjoituksen teknologisessa testauksessa ennen varsinaista harjoitusta.'